Hobro vandt søndag med 1-0 ude over Silkeborg i Alka Superligaen. Sejrsmålet blev scoret i det første minut, og derefter arbejdede Hobro sig til de tre point i en chancefattig kamp. Helt efter bogen, siger Hobro-profilen Martin Thomsen. - Jeg synes, at kampen forløb lidt som, vi havde regnet med. Det blev en forsvarskamp, fordi vi i store dele af kampen manglede både tid og kvalitet på bolden. - Men vi er godt tilfredse med en 1-0-sejr, det var det, vi kom efter, siger Martin Thomsen. Drejebogen for kampen lignede til forveksling den til kampen i sidste uge, hvor holdet scorede efter to minutter mod FC Nordsjælland og ligeledes vandt. - Vi presser altid ekstra på i de første 5-10 minutter af kampen for at få en god start, og det har udmøntet sig i mål de seneste to kampe. Derefter kunne vi bruge kræfterne på at forsvare, siger Thomsen. Det var en lettet Hobro-træner Jonas Dal, der efter kampen godt ville indrømme, at kampen var kedelig i perioder. - Jeg vil da gerne indrømme, at jeg godt kunne have ønsket mig at have bolden lidt mere i dag, men vi ville spille til nul. - Jeg er henrykt over at få tre point på kontoen, men medgiver, at kampen ikke var sindsoprivende som tilskuer, siger Jonas Dal. Hobro og Silkeborg rykkede begge op i sommer, men har leveret vidt forskellige resultater i denne sæsons Alka Superliga. Silkeborg er bundprop, mens Hobro er en del af det store midterfelt. Jonas Dal vil dog ikke høre tale om niveauforskel. - Jeg synes ikke, at vi er meget bedre end Silkeborg i denne kamp. Marginaler i starten af sæsonen kunne have givet Silkeborg et andet udgangspunkt, og så havde rollerne måske set anderledes ud, siger træneren. Hobro skal først i aktion i Alka Superligaen igen 16. marts, hvor man hjemme tager i mod de forsvarende mestre fra AaB.
Hobros Martin Thomsen var efter kampen mod Silkeborg godt tilfreds med sejren trods den chancefattige affære.